Կուրսկի_պետական_տիկնիկային_թատրոն
Պատմություն
1935 թվականի աշնանը առաջին փորձն է արվել Կուրսկում տիկնիկային թատրոն ստեղծելու ուղղությամբ. տիկնիկագործ-դերասանների ոչ մեծ մի խումբ սկսել էր աշխատել Գեորգի Ստեֆենի ղեկավարությամբ, մարզային դրամատիկական թատրոնում։ Դրամատիկական թատրոնի նախասրահներից մեկում տեղավորվել էին թատրոնի դահլիճն ու բեմը և 1935 թվականի նոյեմբերի 12-ին կայացել է Ե. Սպերանսկու «Գողը մարդ է դարձել» պիեսի առաջնախաղը։ Դրանից հետո բեմադրվել են ևս մի քանի ներկայացումներ, այդ թվում և` Կուրսկի մարզի գյուղերում։ Ստեֆենի տեղափոխվելուց հետո խումբը ցրվել է. Պրոֆեսիոնալ հիմքով տիկնիկային թատրոնն ստեղծվել է 1944 թվականի մայիսին. Թատրոնի առաջին գեղարվեստական ղեկավարը Ալեքսեյ Դանիլովիչ Մշաստին էր։ Դերասանները ո՛չ տիկնիկներ ունեին, ո՛չ դեկորներ, ո՛չ մշտական տարածք ։ Ստեղծագործական խումբը բաղկացած էր հինգ դերասաններից` Լ. Կամենևան, Զ. Մշաստին, Վ. Միխատովան, Ի. Եմելյանովան և Ն. Բոգոլյուբսկայան. Առաջին ներկայացումներն էին «Գայլաձկան հրահանգով» և «Գավրոշ» բեմադրություններն ըստ Ի. Կ. Եմելյանովի, ով թատրոնի գեղարվեստական ղեկավարն է եղել 1945-1964 թվականներին. 1965 թվականին տիկնիկային թատրոնը վարձակալությամբ ստացել է նախկին գիմնազիայի շենքը, որտեղ և գտնվում է հիմա. 1972 թվականին թատրոնի գլխավոր ռեժիսորն է դարձել Լենինգրադի թատրոնի, երաժշտության և կինեմատոգրաֆիայի ինստիտուտի շրջանավարտ Անատոլի Վլադիմիրովիչ Սեզոնենկոն։ Շուտով թատրոնում աշխատանքի է անցել նույն բուհի շրջանավարտ, նկարիչ Անդրեյ Յակովլևիչ Սեմենովիչը։ Նրանք են առաջին անգամ ներկայացրել «Հիասքանչ Գալաթեա», «Օտարերկրացին Հռոմում» բեմադրությունները։ Թատրոնը հյուրախաղեր է ունեցել Մոսկվայում, Տյումենում, Հյուսիսային Օսեթիայում, Րյազանում, Կիևում, Լուգանսկում, Նիկոլաևում ։ 1987 թվականից Կուրսկի պետական տիկնիկային թատրոնը ղեկավարում է Ռուսաստանի Դաշնության մշակույթի վաստակավոր գործիչ, Մոսկվայի պետական մանկավարժական ինստիտուտի շրջանավարտ Ալեքսանդրա Նիկոլաևնա Կոնդրատովան ։ 1994 թվականից ի վեր թատրոնի գլխավոր ռեժիսորն է ՌՖ արվեստի վաստակավոր գործիչ, Ուկրաինայի վաստակավոր արտիստ Վալերի Ֆլեգոնտովիչ Բուգաևը։ Այդ ժամանակվանից սկսվել է թատերախմբի նոր ստեղծագործական զարգացման շրջան։ Թատրոնի խաղացանկում մանկական ներկայացումների հետ նորից հայտնվում են ներկայացումներ մեծերի համար։ Դրանցից են «Խրճիթը», «Տեսարաններ շան կյանքից», «Թագավորը մեռնում է», «Գնչուներ» ներկայացումները ։ Թատրոնը մասնակցել է «Բելգորոդյան զվարճանք» (1995, 1997, 1999, 2012), «Մրջնաբույն» (1997, 1999, 2010), Տիկնիկային թատրոնների Մոսկվայի միջազգային փառատոններին, միջազգային փառատոնների Լվով, Լուցկ, Բրեստ, Պրահա քաղաքներում։ «Մեր Պուշկինը», «Խրճիթը», «Տուկ-տուկ, ո՞վ կա այդտեղ», «Ելենա Իմաստունը», «Արևի շող» ներկայացումներն արժանացել են փառատոնների պատվոգրերի ու պարգևների։ 2006 թվականին «Մատնաչափիկը» ներկայացման համար թատրոնը մրցանակի է արժանացել «Երիտասարդների ստեղծագործությունների և երեխաների ու պատանիների համար կատարված աշխատանքի» անվանակարգում ։ 2008 թվականին դրամաշնորհ է ստացել երեխաների համար թատրոնների աջակցության ծրագրի շրջանակներում Ա. դը Սենտ-Էքզյուպերիի «Փոքրիկ իշխանը» հեքիաթի բեմադրության համար, որի առաջնախաղը կայացել է 2009 թվականի փետրվարին։ Վերջին տարիների ընթացքում թատրոնը դարձել է տարբեր փառատոնների դափնեկիր Վիտենում (Գերմանիա), Լիպեցկում, Ալմաթայում (Ղազախստան), Խմելնիցկում (Ուկրաինա), Սուբոտիցայում (Սերբիա), Կիրովում, Բելգորոդում, Դոնեցկում (Ուկրաինա), Սիմֆերոպոլում (Ղրիմ) և այլն։ 2014 թվականին թատրոնը նշել է իր 70-ամյակը։